b'\n_START_ARTICLE_\nArkhe\n_START_PARAGRAPH_\nArkh\xc4\x93 (kreik. \xe1\xbc\x80\xcf\x81\xcf\x87\xce\xae) tarkoitti antiikin kreikkalaisessa filosofiassa alkua tai alkuperustetta, kaikkein ensimm\xc3\xa4ist\xc3\xa4 prinsiippi\xc3\xa4, jollaisen etsiminen oli tyypillist\xc3\xa4 erityisesti useille esisokraattisille filosofeille._NEWLINE_Arkh\xc4\x93 on ennen kaikkea Aristoteleen k\xc3\xa4ytt\xc3\xa4m\xc3\xa4 termi, jolla h\xc3\xa4n luonnehti varsinkin joonialaisten luonnonfilosofien materiaalista monismia. Tosin sanan ensimm\xc3\xa4iseksi k\xc3\xa4ytt\xc3\xa4j\xc3\xa4ksi \'perusprinsiippi\'-merkityksess\xc3\xa4 usein mainitaan Anaksimandros. T\xc3\xa4m\xc3\xa4 tieto perustuu Simplikioksen mainintaan, joka on pelkk\xc3\xa4 arvaus, sill\xc3\xa4 noin tuhat vuotta aikaisemmin el\xc3\xa4neen Anaksimandroksen tuotanto oli vuosisatoja aikaisemmin liuennut erilaisiin sitaattikokoelmiin._NEWLINE_Ajatuksen t\xc3\xa4llaisesta alkuperusteesta toi filosofiaan ensimm\xc3\xa4isen\xc3\xa4 Thales, joka esitti, ett\xc3\xa4 kaikkien asioiden alkuperuste oli vesi. H\xc3\xa4nen teoriansa perustui havaintoihin siit\xc3\xa4, ett\xc3\xa4 kaikissa paikoissa joissa on el\xc3\xa4m\xc3\xa4\xc3\xa4 on kosteutta. Teoria sopi my\xc3\xb6s yhteen sen kanssa, ett\xc3\xa4 maan katsottiin kelluvan veden p\xc3\xa4\xc3\xa4ll\xc3\xa4._NEWLINE_Thaleen teorian kumosi h\xc3\xa4nen seuraajansa ja mahdollinen oppilaansa Anaksimandros. H\xc3\xa4nen mukaansa vesi ei voinut olla alkuperuste, koska se ei voinut synnytt\xc3\xa4\xc3\xa4 vastakohtaansa tulta. H\xc3\xa4n katsoi, ett\xc3\xa4 mik\xc3\xa4\xc3\xa4n klassisista alkuaineista (maa, vesi, ilma, tuli) voinut olla alkuperuste t\xc3\xa4st\xc3\xa4 samasta syyst\xc3\xa4. Sen sijaan h\xc3\xa4n esitti, ett\xc3\xa4 oli olemassa apeiron, "rajaton", jonkinlainen loputon ja ominaisuudeton massa, josta kaikki asiat syntyiv\xc3\xa4t ja johon ne palasivat._NEWLINE_Anaksimandroksen oppilas Anaksimenes esitti uuden teorian. H\xc3\xa4n palasi teoriaan alkuaineista, mutta katsoi puolestaan ilman olevan veden sijasta alkuperuste. H\xc3\xa4n katsoi kaiken saaneen alkunsa ilmasta joko tihentymisen tai ohentumisen kautta. Ohentumalla ilmasta tuli tulta; tihentym\xc3\xa4ll\xc3\xa4 siit\xc3\xa4 tulee ensin tuulta, sitten pilvi, vett\xc3\xa4, maata ja kive\xc3\xa4.'